ORDE do 29 de outubro de 2009 pola que se convoca un curso de formación en hábitos de saúde e deporte: hábitos alimenticios e actividade física.
CONSELLERÍA DE TRABALLO E BENESTAR — III. OUTRAS DISPOSICIÓNS — 24/11/2009

A Consellería de Traballo e Benestar é o departamento da Xunta de Galicia que asume as competencias en materia de benestar, incluíndo as políticas de xuventude, en virtude do Decreto 335/2009, do 11 de xuño, polo que se establece a súa estrutura orgánica.
Á Consellería de Traballo e Benestar, a través da Dirección Xeral de Xuventude e Voluntariado, correspóndelle entre as súas funcións a promoción e organización das actuacións en materia de información e documentación para a mocidade.
Concretamente, en relación coa Rede Galega de Información e Documentación Xuvenil, de acordo co Decreto 50/2000, do 20 de xaneiro, polo que se refunde e actualiza a normativa vixente en materia de mocidade, a través do Centro Coordinador de Información e Documentación Xuvenil, correspóndelle organizar cursos de formación complementaria do persoal dos servizos de información xuvenil.
É un dos obxectivos da Unión Europea en materia da xuventude a mellora do acceso dos mozos á sociedade e a súa plena participación nela. Por iso un dos campos é a saúde e o deporte (campo de acción 4).
A estratexia sanitaria da UE (2008-2013) considera unha prioridade de acción a saúde dos mozos, aspecto que confirma unha resolución do consello. A tensión, unha mala alimentación, e a falta de exercicio físico constitúen unha ameaza para a saúde de moitos mozos e mozas. A mala saúde, que impide, á súa vez, a participación activa, pode deberse tamén a factores ambientais e socioeconómicos máis amplos. O deporte, ademáis de mellorar a saúde física e o benestar psicolóxico da mocidade, ten unha dimensión educativa e desempeña unha importante función social.
Como consecuencia, e no uso das atribucións que me foron concedidas,
DISPOÑO:
Artigo 1º.-Obxecto.
Esta disposición ten por obxecto aprobar as bases e proceder á convocatoria do curso de hábitos de saúde e deporte: hábitos alimenticios e actividade física.
Artigo 2º.-Obxectivos.
Formar técnicos, profesionais e demais persoas que traballan ou queiran traballar no ámbito da mocidade sobre aspectos básicos da saúde e o deporte desde a óptica dos trastornos alimenticios e coñecer os beneficios dunha alimentación e da actividade física adecuada para a mocidade.
Artigo 3º.-Persoal a quen vai dirixido.
Preferentemente persoal da Dirección Xeral de Xuventude e Voluntariado e o persoal da Rede Galega de Información e Documentación Xuvenil, así como universitarios e TASOC interesados na temática.
Artigo 4º.-Criterios de selección.
Preferentemente persoal da Dirección Xeral de Xuventude e Voluntariado e o persoal da Rede Galega de Información e Documentación Xuvenil, así como universitarios e TASOC interesados na temática.
Artigo 5º.-Desenvolvemento.
5.1. Duración: 75 horas, equivalente a 3 créditos ECTS.
O curso ten carácter semipresencial, e nel inclúense clases expositivas, estudo de material entregado no curso e exercicios presenciais e a distancia.
Número de edicións: 2.
5.2. Lugar e datas:
A data da primeira sesión presencial terá lugar no Centro Coordinador de Información e Documentación Xuvenil de Galicia, ás 10.00 horas, vinte días despois de que remate o prazo de solicitude, agás que sexa domingo, caso en que que pasará ao día seguinte.
5.3. Nº de prazas: 25 por edición.
Artigo 6º.-Contidos.
Políticas de promoción de hábitos saudables entre a mocidade.
Trastornos alimenticios propios das sociedades occidentais.
Prevención dos trastornos de alimentación: da insatisfacción corporal aos trastornos da alimentación na mocidade. Anorexia nerviosa. Bulimia. Obesidade.
Beneficios dunha alimentación adecuada e do exercicio. As dietas. Pautas para unha alimentación saudable.
Beneficios do exercicio físico e do deporte. Pautas adecuadas.
Hábitos do exercicio físico e do deporte.
Hábitos de alimentación na mocidade.
Artigo 7º.-Solicitudes.
O prazo de presentación de solicitudes será de vinte días naturais a partir do día seguinte ao da publicación desta resolución no DOG.
As solicitudes de admisión ao curso dirixiranse ao Centro Coordinador de Información e Documentación Xuvenil, da Dirección Xeral de Xuventude e Voluntariado da Consellería de Traballo e Benestar.
Artigo 8º.-Certificacións de asistencia.
1. Outorgaráselles o correspondente certificado de asistencia aos alumnos que participen con regularidade e dedicación no desenvolvemento do curso. Para os efectos de avaliar os coñecementos adquiridos polos alumnos, realizaranse probas obxectivas a distancia e presenciais ao longo de cada módulo.
2. É obrigatoria a asistencia e puntualidade a todas as sesións dos cursos así como ás xornadas, que poida organizar a Dirección Xeral de Xuventude e Voluntariado con temática relacionada coa materia do curso, durante a súa duración. Toda ausencia deberá ser xustificada debidamente polo interesado. A falta de asistencia, aínda que sexa xustificada, a máis do 15% das horas lectivas programadas, impedirá a expedición da certificación anteriormente referida e dará lugar á baixa no curso coa perda de todos os dereitos.
A Consellería de Traballo e Benestar outorgará unha certificación coa cualificación de apto a aquelas persoas que superen todos os módulos.
Artigo 9º.-Modificacións.
A Consellería de Traballo e Benestar poderá suspender o curso se non houbese un mínimo de alumnos, así como modificar o desenvolvemento e os contidos do curso anunciado co fin de adaptalo ás necesidades da Administración, así como ás distintas continxencias que poidan xurdir.
Artigo 10º
A asistencia a este curso será gratuíta para as alumnas e alumnos seleccionados.
Disposición derradeira
Única.-Esta disposición entrará en vigor o día seguinte ao da súa publicación.
Santiago de Compostela, 29 de outubro de 2009.
Beatriz Mato Otero
Conselleira de Traballo e Benestar
Ver referencia pdf "23000D004P009.PDF"